CELEX: 62013CN0013
Language: lv
Date: 2013-01-10 00:00:00
Title: Lieta C-13/13 P: Apelācijas sūdzība, ko par Vispārējās tiesas (piektā palāta) 2012. gada 7. novembra spriedumu lietā T-574/08 Syndicat des thoniers méditerranéens u.c./Komisija 2013. gada 10. janvārī iesniedza Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez

9.3.2013   
            
            
               LV
            
            
               Eiropas Savienības Oficiālais Vēstnesis
            
            
               C 71/12
            
         Apelācijas sūdzība, ko par Vispārējās tiesas (piektā palāta) 2012. gada 7. novembra spriedumu lietā T-574/08 Syndicat des thoniers méditerranéens u.c./Komisija 2013. gada 10. janvārī iesniedza Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez
   
   (Lieta C-13/13 P)
   2013/C 71/19
   Tiesvedības valoda — franču
   
      Lietas dalībnieki
   
   
      Apelācijas sūdzības iesniedzēji: Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez (pārstāvis — C. Bonnefoi, advokāts)
   
      Pārējie lietas dalībnieki: Eiropas Komisija, Gérard Buono, Jean-Luc Buono, Roger Del Ponte, Serge Antoine Di Rocco, Jean Gérald Lubrano, Jean Lubrano, Jean Lucien Lubrano, Fabrice Marin, Robert Marin
   
   
      Apelācijas sūdzības iesniedzēju prasījumi:
   
   
               —
            
            
               pieņemt apelācijas sūdzības iesniedzēju apelācijas sūdzībā ietvertos pamatus un prasījumus;
            
         
               —
            
            
               atcelt Vispārējās tiesas (piektā palāta) 2012. gada 7. novembra spriedumu lietā T-574/08, ciktāl ar to noraidīta prasītāju prasība;
            
         
               —
            
            
               atcelt Vispārējās tiesas (piektā palāta) 2012. gada 7. novembra spriedumu lietā T-574/08 daļā par tiesāšanās izdevumiem;
            
         
               —
            
            
               atzīt Syndicat des Thoniers de la Méditerranée (STM) prasību par pieņemamu un to apmierināt, tostarp arī prasījumu par zaudējumu atlīdzību;
            
         
               —
            
            
               apmierināt prasītāju Vispārējā tiesā, kas cēluši apelācijas sūdzību Tiesā, prasījumus;
            
         
               —
            
            
               apmierināt prasītāju Vispārējā tiesā prasījumus par kompensācijas maksājumiem;
            
         
               —
            
            
               apmierināt prasītāju Vispārējā tiesā prasījumus saistībā ar sākotnējā prasības pieteikumā norādīto kompensācijas summu, kas vēlāk tika labota, jo bija noskaidrojušies ekspluatācijas zaudējumu aprēķina elementi un apliecinošie dokumenti;
            
         
               —
            
            
               iepriekšējā punkta noraidīšanas gadījumā iecelt ekspertu, ko apmaksā Eiropas Komisija, lai aprēķinātu kompensācijas atbilstoši Tiesas norādītai metodikai;
            
         
               —
            
            
               piespriest Komisijai atlīdzināt visus tiesāšanās izdevumus un advokātu honorārus, procesuālās izmaksas un transporta izdevumus, kas radušies STM un individuālajiem prasītājiem.
            
         
      Pamati un galvenie argumenti
   
   Savas apelācijas sūdzības atbalstam tās iesniedzēji izvirza četrus pamatus.
   Pirmkārt, Syndicat des Thoniers de la Méditerranée uzskata, ka Vispārējā tiesa ir sagrozījusi lietas materiālos ietvertos pierādījumus, lai tai liegtu jebkādu interesi celt prasību un tādējādi, lai atzītu, ka tās celtā prasība ir nepieņemama.
   Otrkārt, apelācijas sūdzības iesniedzēji uzskata, ka Vispārējā tiesa ir pieļāvusi kļūdu tiesību piemērošanā, interpretējot 2011. gada 17. marta spriedumu lietā C-221/09 AJD Tuna un uzskatot, ka atbilstoši tam Regula (EK) Nr. 530/2008 (1) ir uzskatāma par prettiesisku aktu. Apelācijas sūdzības iesniedzēji uzskata, ka šī regula tomēr ir tiesisks akts, bet daļēji spēkā neesoša.
   Treškārt, apelācijas sūdzības iesniedzēji pārmet Vispārējai tiesai, ka tā nav atzinusi Komisijas atbildību par tiesisku aktu, pamatojoties uz to, ka apgalvotie zaudējumi nepārsniedz zvejas darbībām raksturīgo ekonomisko risku robežas.
   Visbeidzot, apelācijas sūdzības iesniedzēji pārmet Vispārējai tiesai, ka tā ir pieņēmusi nolēmumu, ignorējot tiesību normas, kuru ievērošanu tai bija jānodrošina, nelemjot par pamatiem un prasījumiem, kurus bija izvirzījuši lietas dalībnieki. It īpaši apelācijas sūdzības iesniedzēji Vispārējai tiesai pārmet, ka tā nav lēmusi par pamatiem un prasījumiem saistībā ar Regulā (EK) Nr. 530/2008 paredzēto dažādo attieksmi pret Spānijas seineriem un sūdzības iesniedzējiem.
   
      (1)  Komisijas 2008. gada 12. jūnija Regula (EK) Nr. 530/2008, ar ko nosaka ārkārtas pasākumus attiecībā uz seineriem, kas zvejo zilās tunzivis Atlantijas okeānā uz austrumiem no 45° R garuma un Vidusjūrā (OV L 155, 9. lpp.)